钦定古今图书集成/理学汇编/经籍典/第149卷 > 礼记注疏 > 《经解》
## 钦定古今图书集成/理学汇编/经籍典/第149卷 > 礼记注疏 > 《经解》

孔子曰：“入其国，其教可知也。”

〈注〉观其风俗，则知其所以教。　〈疏〉言人君以《六经》之道，各随其民教之，民从上教，各从《六经》之性，观民风俗，则知其教，故云“其教可知”也。

其为人也，温柔敦厚，《诗》教也；

〈疏〉温谓颜色温润，“柔”谓性情和柔。《诗》依违讽谏，不指切事情，故云“温柔敦厚，是诗教也。”

故《诗》之失愚。

〈注〉“失”，谓不能节其教者也。《诗》敦厚近愚。　〈疏〉《诗》主敦厚，若不节制，则失在于愚。

“其为人也，温柔敦厚而不愚”，则深于《诗》者也。

〈注〉《言深》者，“既能以教，又防其失。”　〈疏〉“其为人也，温柔敦厚而不愚，则深于《诗》者也”，此一经以《诗》化民，虽用敦厚，能以义节之。欲使民虽敦厚，不至于愚，则是在上深达于《诗》之义理，能以《诗》教民也，故云“深于诗者也。”